
Adresseliste

Tillatelse til felling av 1 bjørn i deler av Oppdal og Sunndal kommuner i perioden 17.09.2004 til og med 30.09.2004

Vi viser og til henvendelse fra fellingsleder i Sunndal kommune, Halvard G Hagen, fra Sunndal kommune v/Tarald Thorshov og fra Oppdal kommune v/Arild Hoel.

Vi viser til tidligere fellingstillatelser gitt i samme område sommeren 2004. Denne fellingstillatelsen er gitt i samråd med Møre og Romsdal fylke.

Bakgrunn

Det er til sammen dokumentert 69 sau og lam drept av bjørn i Sunndal og Oppdal kommune i løpet av beitesesongen. Den første sauen ble funnet i midten av mai og den siste 14.09.  
Generelt

I henhold til forskriftens § 3 i Forskrift av 30.06.2000 om forvaltning av bjørn, jerv, ulv og gaupe kan det treffes vedtak om felling av bjørn for å forhindre skade på bufe og tamrein. 

Fylkesmannens vurdering

Det er sannsynligvis store tap til bjørn i begge kommuner. Sannsynligvis er det bare en bjørn i dette området og den bjørnen som forårsaker tap nå er sannsynligvis den samme som har forårsaket tap tidligere i beitesesongen. Siden det er dokumentert at bjørn har drept sau så sent som 14.09 anser vi det som sannsynlig at bjørnen fremdeles er i området. Mulighetene for at bjørnen legger seg i hi i området er tilstede og da kan det oppstå en lignende tapssituasjon neste beitesesong. Dette er områder med mye sau på beite og det er ikke ønskelig med en lignende situasjon neste beitesesong. Siden området ligger langt fra det som er definert som kjerneområder for bjørn mener Fylkesmannen det er riktig å iverksette felling av 1 bjørn i dette området. Dette både for å hindre tap av sau på innmark og for å hindre nye tap neste beitesesong. 

Vedtak

Ut fra vurderingene ovenfor, og med hjemmel i Betingede fellingstillatelser på jerv, bjørn og ulv 2004/2005 gitt av Direktoratet for naturforvaltning i brev av 03.06.04 til fylkesmennene, fatter Fylkesmannen i Sør-Trøndelag i samråd med Møre og Romsdal fylke vedtak om felling av en bjørn innenfor et nærmere avgrenset område (pkt 1 nedenfor). 
Følgende vilkår er knyttet til iverksettelse av fellingstillatelsen:

1.  Fellingstillatelsen omfatter en bjørn og fellingsområdet omfatter sørvestre deler av Oppdal kommune avgrenset av RV-70 i nord og E6 i øst, Sæterfjellet i sør, Fremste Aamotshytten, Ydste Aamotshytten, Snøfjellkollen (mellom Oppdal og Sunndal), og i Sunndal kommune videre til Grønliskaret, Hornet, brua der Rv-70 krysser Grøa og tilbake langs RV-70. Verneformålet eller reglene som gjelder vernede områder kan medføre at slike områder må unntas fra fellingstillatelsen. Kommunen må avklare dette på forhånd og eventuelt innskrenke fellingsområdet ytterligere. 
2.  Fellingstillatelsen gjelder for tidsrommet fra og med fredag 17.09.2004 til og med torsdag 30.09.2004. (Etter 30.09. har ikke Fylkesmannen lenger myndighet til å iverksette fellingsforsøk på bjørn. En eventuell henvendelse om forlengelse av fellingsforsøket må derfor rettes til Direktoratet for naturforvaltning som rette instans.)

3.  Det er kun jegere som er oppnevnt av kommunen som kan delta i fellingsforsøket. Fellingsforsøket kan organiseres som en del av den ordinære hjorte- og elgjakta i området. Det er kun jaktlag som har vald innenfor jaktområdet som kan delta i fellingsforsøket. Kun jegere som vanligvis deltar i jaktlaget kan delta i fellingsforsøket. I og med at tillatelsen omfatter jakt i to kommuner og flere jaktlag er det spesielt viktig at det er en god kommunikasjon mellom de ulike jaktlagene. For å ivareta sikkerheten til involverte jegere skal alle ha tilgang til sambandsutstyr. Det er viktig å organisere jakta slik at sjansen for å skadeskyte bjørn blir minst mulig. Ved iverksetting av fellingstillatelsen skal det utarbeides en liste hvor navn og fødselsdato på alle deltakere i fellingslaget fremgår. Det skal også gå klart frem hvem som er jaktleder, og på hvilke telefonnummer denne kan kontaktes. Deltakere i fellingslaget skal kunne fremvise denne listen som dokumentasjon på deltakelse, og listen skal også oversendes til direktoratet, Fylkesmannen eller politimyndighet ved forespørsel. Alle deltakere i fellingslag skal være kjent med dette brevets innhold og eventuelt ytterligere begrensninger/vilkår gitt av direktoratet/Fylkesmannen/kommunen, samt de generelle gjeldende bestemmelser i viltloven og forvaltningsforskriften. 

4.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

5.  Fellingsforsøk og felling i henhold til denne tillatelsen kan skje uten hensyn til grunneierretten, jf. viltloven § 35. 

6.  Bjørn som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. 

7.  Felling skal omgående meldes til Fylkesmannen. Meldingen skal inneholde opplysninger om tid og sted for fellingen. Fellingsstedet skal kunne påvises dersom Fylkesmannen krever dette.

8.  Den som sårer bjørn under forsøk på felling i henhold til tillatelsen, plikter uten opphold å melde fra til Fylkesmannen, kommunen og nærmeste politimyndighet. Fylkesmannen avgjør hvordan videre ettersøk skal ledes. Det skal ikke startes ettersøk etter mulig skadeskutt bjørn før etter beskjed fra Fylkesmannen. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av bjørn, jerv eller ulv gjelder bestemmelsen i forvaltningsforskriftens § 6. Hvordan ettersøket av den skadde bjørnen skal organiseres avgjøres av Fylkesmannen. 

9.  Binner med unger som opptrer sammen er unntatt fra tillatelsen. De tiltak som er mulige for å unngå at binne felles, skal være iverksatt. 

10.  Fylkesmannen i Sør-Trøndelag kan til enhver tid trekke tilbake fellingstillatelsen. 

Vedtaket kan påklages til Direktoratet for naturforvaltning innen 3 uker, jf. forvaltningsloven §§ 28 og 29. En eventuell klage skal stiles til Direktoratet for naturforvaltning og fremsettes for fylkesmannen, jf. forvaltningsloven § 32.

Med hilsen

Odd Inge Mjøen  (e.f.)
Marit Lorvik

assisterende fylkesmann
underdirektør

